Stelpurnar okkar tryggðu sér sæti í 8 - liða úrslitum Coca Cola bikarsins með stæl , er þær lögðu lið Víkings að velli í Fossvoginum í kvöld . Lauk leiknum með 24 marka sigri FH-liðsins , 18 - 42 , eftir að það hafði leitt með 10 marka mun í hálfleik , 10 - 20 . Það var greinilegt allt frá upphafi í hvað stefndi . FH-stelpur mættu til leiks af miklum krafti , og voru komnar með 8 marka forskot ( 1 - 9 ) þegar 10 mínútur voru liðnar af leiknum . Allar aðgerðir voru hárbeittar , og liði Víkings var refsað fyrir hver mistök . Um miðjan fyrri hálfleik virtust stelpurnar slaka aðeins á klónni , sem kom í veg fyrir að munurinn í hálfleik yrði meiri en 10 mörk . Einnig sýndu Víkingar góða baráttu og aðdáunarverða í ljósi þess , að þær voru að leika sinn þriðja leik á fimm dögum . Ragnheiður verður á harðahlaupum í martröðum Víkinga næstu nætur / Mynd : Brynja T. Í síðari hálfleik keyrðu stelpurnar hins vegar tempóið upp á nýjan leik , sem heimastúlkur réðu ekki við . Forskotið jókst jafnt og þétt , og þegar upp var staðið varð munurinn 24 mörk , líkt og áður hefur komið fram . Flott frammistaða á alla vegu , sem skilar stelpunum okkar í 8 liða úrslitin . Afar góðir hlutir voru að gerast í Víkinni í kvöld . Fyrir það fyrsta var hugarfarið upp á tíu . Það var ánægjulegt að sjá , að stelpurnar duttu aldrei í eitthvað vanmat . Þá var sóknarleikurinn verulega skemmtilegur á að horfa , boltinn fékk að fljóta hratt og vel og ógnin af liðinu var stöðug . Það er gaman að greina frá því , að erfitt er að taka einhvern einn leikmann út úr FH-liðinu í kvöld . Allar eiga stelpurnar hrós skilið fyrir sína frammistöðu . Að því sögðu , þá kæmi það ekki á óvart þótt Ragnheiður Tómasdóttir og Sylvía Björt Blöndal myndu ásækja Víkinga í draumi í nótt . Ragnheiður skoraði 11 mörk í leiknum , þar af slatta úr hraðaupphlaupum eins og henni einni er lagið , og Sylvía gerði 9 mörk , en þeirra á meðal voru margar neglur að utan . Hrafnhildur Anna átti frábæra innkomu í mark FH / Mynd : Brynja T. Í markinu fóru þær Dröfn Haraldsdóttir og Hrafnhildur Anna Þorleifsdóttir á kostum . Dröfn lék fyrsta korterið eða svo og varði á þeim kafla 7 skot , og gaf þar að auki 3 stoðsendingar . Þá tók Hrafnhildur Anna við , en hún varði heil 16 skot það sem eftir lifði leiks . 23 varin skot í heildina , sem gerir 56% markvörslu . Ekki amalegt það ! Lokaniðurstaðan er sú , að stelpurnar eru í pottinum þegar dregið er til 8 liða úrslita í Coca Cola bikarnum . Við leyfum okkur því að dreyma um Höllina . Næsti leikur stelpnanna er sannkallaður stórleikur , en á sunnudag halda þær austur fyrir fjall og mæta þar Selfyssingum í toppslag . Nánar um þann leik þegar nær dregur .